31997R0142
L 025/11
JURNALUL OFÍCIAL AL UNIUNII EUROPENE
REGULAMENTUL (CE) NR. 142/97 AL COMISIEI
din 27 ianuarie 1997
privind prezentarea de informații referitoare la anumite substanțe existente, prevăzută de Regulamentul (CEE) nr. 793/93 al Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 793/93 al Consiliului din 23 martie 1993 privind evaluarea și controlul riscurilor prezentate de anumite substanțe existente (1), în special articolul 12 alineatul (2),
întrucât Comisia are nevoie de informații relevante cu privire la anumite substanțe pentru a demara, în temeiul articolelor 69, 84 și 112 din Tratatul de aderare, procedura de revizuire a dispozițiilor care încă nu sunt aplicabile în noile state membre; întrucât aceste informații trebuie să fie disponibile înainte ca toate informațiile cerute de articolele 3 și 4 din Regulamentul (CEE) nr. 793/93 să fie disponibile;
întrucât articolul 12 prevede că, pentru anumite substanțe bănuite că ar prezenta riscuri considerabile pentru populație sau pentru mediu, producătorii și importatorii pot fi obligați să ofere informațiile disponibile;
întrucât Regulamentul (CEE) nr. 1488/94 al Comisiei (2) stabilește principiile de evaluare a riscului pentru populație și pentru mediu prezentat de anumite substanțe existente în conformitate cu Regulamentul (CEE) nr. 793/93;
întrucât dispozițiile prezentului regulament sunt în conformitate cu avizul comitetului instituit în temeiul articolului 15 din Regulamentul (CEE) nr. 793/93,
ADOPTĂ PREZENTUL REGULAMENT:
Articolul 1
Producătorul (producătorii) și importatorul (importatorii) substanțelor enumerate în lista din anexa la prezentul regulament oferă Comisiei toate informațiile relevante disponibile privind expunerea populației și a mediului la aceste substanțe în termen de patru luni de la intrarea în vigoare a prezentului regulament.
Informațiile relevante în materie de expunere se referă la emisiile de sau expunerea la substanțe chimice sau efectele acestora asupra populației umane sau a sferelor de mediu în diferitele stadii ale ciclului de viață al respectivei substanțe, în conformitate cu articolul 3 alineatul (3) și cu anexa 1A din Regulamentul (CE) nr. 1488/94, unde:
-
populație reprezintă lucrătorii, consumatorii și persoanele expuse prin intermediul mediului;
-
diferitele tipuri de mediu sunt acvatic, terestru și atmosferic, incluzându-se aici și informații privind starea substanței chimice în stațiile de tratare a apelor reziduale și acumularea substanței respective în lanțul alimentar;
-
ciclul de viață al unei substanțe reprezintă producerea, transportul, depozitarea, utilizarea într-un preparat sau alt tip de prelucrare, utilizarea și eliminarea sau recuperarea.
Articolul 2
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și este direct aplicabil în toate statele membre.
Adoptat la Bruxelles, 27 ianuarie 1997.